Negyven éve elhagyatva
1972. december 14. Eugene Cernan a Challenger holdkomp lábánál áll ormótlan és poros űrruhájában. Lassan végighordozza tekintetét az ezüstszürke tájon, majd óvatosan felmászik a keskeny létrán. Furcsa gondolatok kavaroghatnak a fejében. Tudja, hogy jó ideig ő lesz az utolsó ember, aki a Holdon járt. Neil Armstrong, aki három évvel korábban elsőként lépett a Holdra, lefényképezte az első lábnyomát az idegen égitest porában. A kép híres lett, bejárta a világot. Cernan talán arra gondolt, nem kellett volna-e megörökíteni az utolsó lábnyomot is? Ki tudja, hány év telik el, amíg ismét emberek léptei kavarják fel a Hold porát? Felfogta a pillanat jelentőségét, hogy harmadik holdsétájuk befejeztével véget ér az Apollo-program is.
Cernan és társa, Harrison Schmitt a holdkomp lábán levő plakettről levett egy takarólemezt majd Cernan felolvasta róla az üzenetet: „Az ember itt fejezte be a Hold első felfedezését, az Úr 1972. évében. Talán a béke szelleme, amellyel érkeztünk, át fogja hatni az egész emberiség életét.” Hazai idő szerint 23 óra 54 perc 37 másodperckor beindította a rakétákat. A holdkomp felszálló egysége két asztronautával, Schmittel és E. Cernannal a belsejében elhagyta a Hold felszínét, hogy csatlakozzon a keringő parancsnoki egységhez, amelyben már várt rájuk Ronald Evans. Még egy napig keringtek a Hold körül, hogy befejezzék az Evans által végzett méréseket, azután indultak haza. December 19-én este szálltak le a Csendes-óceánra, s ezzel véget ért az emberiség eddigi legnagyobb kalandja.
Miközben az asztronauták hazafelé tartottak a Földre, Nixon elnök beszédet tartott, ami az amerikaiak többségében csalódást keltett: „Amint a Challenger elhagyja a holdfelszínt, tudjuk mit hagyunk magunk mögött, de azt is ami még előttünk van. Az álmokat, amiket az emberiség vázol maga elé, mindig meg lehet valósítani, ha elég erősen hiszünk bennük és szorgalommal, bátorsággal követjük őket.[…] Talán ez az utolsó alkalom ebben a században, hogy emberek jártak a Holdon, de az űrkutatást folytatni fogjuk, az űrkutatás eredményeit hasznosítani fogjuk a továbbiakban is és új álmokat fogunk kergetni, azokból az alapokból kiindulva, amit most tanulhattunk. […]Ha megértjük az Apollo program ezen utolsó repülését, akkor igazán nagyszerű dolgokat érhetünk még el. Gene Cernannek, Jack Schmittnek és Ron Evansnak kívánjuk, hogy Isten vigyázzon rájuk, és biztonságban térjenek haza a Földre.”
Ennek negyven éve
Az első holdraszállásra 1969 júliusában került sor. Neil Armstrong az egész emberiség követeként elsőként lépett egy idegen égitest felszínére. Megismételhetetlen történelmi pillanat volt. A világ mindörökre megváltozott. Amerika fölényesen győzött az űrversenyben.
Vajon miért nem mentünk vissza azóta sem a Holdra? Ezt a kérdést több szemszögből is meg lehet vizsgálni. Ezek természetesen nem függetlenek egymástól. Például a politikai és a gazdasági feltételek szorosan kapcsolódnak egymáshoz.
A II. világháborút követően a világ polarizálódott; két nukleáris nagyhatalom nézett farkasszemet egymással. Nyilvánvaló vált a két nagyhatalom közötti űrverseny a földkörüli térség meghódításáért, aminek csúcspontja, egyelőre ki nem mondott célként, egy emberes holdutazás lett volna. A szovjetek elsőként fényképezték le a Hold túlsó oldalát, elsőként végeztek űrsétát, elsőként kapcsoltak össze űrhajókat a világűrben, elsőként hajtottak végre automata űrszondával sima leszállást a Holdra. A látható technikai fölényt nem nézhették ölbe tett kézzel, az amerikaiaknak meg kellett mutatniuk, hogy egyenrangú felek az űrkutatásban
John F. Kennedy amerikai elnök 1961. május 25-én a Kongresszusban meghirdette a holdra szállási programot. Az akkori politikai légkörben Kennedy beszéde olyan nagy hatású volt és olyan hazafias érzéseket keltett az emberekben, hogy a kongresszus ezután nemzeti prioritásnak tekintette a holdprogramot és minden pénzt megszavazott a megvalósítására. Elsősorban nagyhatalmi és politikai célok elérésének eszközévé vált a Hold elérése és háttérbe szorult ezen belül egy tudományos program végrehajtása.
Az Apollo-11 sikere után megváltozott a politikai helyzet, a Holdért folytatott versenyben az USA győzött. Bár a szovjetek mindvégig titkolták, később nyilvánvalóvá vált, hogy az amerikaiakkal párhuzamosan ők is fejlesztették a saját hold-űrhajó rendszerüket, de az óriás hordozórakétájuk sorozatos kudarca miatt feladni kényszerültek a programjukat.
A Szovjetunió meggyengülésével, majd felbomlásával a világ egypólusúvá vált. Politikai szempontból az űrversenynek vége volt, a világgazdaság kedvezőtlen tendenciákat mutatott, a spórolás időszaka köszöntött be. A Hold már nem volt érdekes. Elfeledték.
Ma, négy évtized távlatából visszatekintve elég kockázatos kalandnak tűnik az Apollo program. Az asztronauták igazi hősök voltak. Ahhoz tudnám hasonlítani, mint amikor több száz évvel ezelőtt a bátor hajósok kis lélekvesztőkön vágtak neki az óceánnak, távoli földek felfedezésére. Az Apollo űreszközök gyengék és sérülékenyek voltak. Az Apollo parancsnoki kabinjának fedélzeti számítógépe kb. egy Commodore 64 (ha valaki még emlékszik rá) kapacitásának felelt meg. Rengeteg hibalehetőséget és ennek megfelelően hatalmas kockázatot jelentett a sok dokkolás és pályaváltoztatás, amit egy holdutazás alkalmával végre kellett hajtani. Ma már tudjuk: Minden visszatérés alkalmával az elnök zsebében az üdvözlőbeszéd mellett ott volt egy másik szöveg is, amely a hősi halált halt űrhajósokat méltatta volna. Szerencsére ezek felolvasására nem került sor. Az Apollo rakéta- és űrhajórendszer gazdaságtalan volt. A 110 m magas Saturn-V hordozórakéta start-tömege 2880 tonna volt, ebből az Apollo űrhajórendszer kb. 40 tonnát tett ki. Végül, az expedíciók befejeztével mindössze az 5 tonnás, egyszer felhasználható parancsnoki kabin tért vissza a Földre a három űrhajóssal és a kutatási anyagokkal a fedélzetén. Ma már nem engedhetnénk meg ekkora luxust.
Az Apollo program lezárulásával a NASA szakembereinek jó részét szélnek eresztették, a műszaki berendezéseket leszerelték, szétszedték. Az új célok, új szakembereket, új technikát követeltek meg; indult az űrrepülőgép program.

Végül nézzük meg azt is, tudományos szempontból mi indokolná a Holdra való visszatérést! 
A 60-as évek végén és a 70-es évek elején összesen 27 amerikai asztronauta járt a Hold térségében, közülük tizenketten le is szálltak az égitestre. Összesen 12 és fél napot töltöttek a Hold felszínén, ezalatt 14 alkalommal hagyták el a holdkompot 80 óra 26 perc időtartamra. Az Apollo repülések tudományos sikerét nem lehet elvitatni. Összesen 379,5 kg kőzetmintát hoztak a Földre. Közel száz kilométer utat jártak be a Hold felszínén. Mindezek eredményeképpen – az 1960-as éveket megelőző időszakhoz képest – nagyságrendekkel több tudást szereztünk égi szomszédunkról és a belső Naprendszerről.
Felmerül a kérdés, maradt-e még kutatnivaló ezen az égitesten? Bizonyára igen, már csak azért is, mert az Apollo expedíciók űrhajósai a Hold felszínének mindössze tízmilliomod részét járták be! Ahogy az már a tudományban lenni szokott, az új ismeretek nem csökkentik, hanem növelik a megválaszolandó kérdések számát. De vajon a továbbiakhoz kell-e a kutató ember személyes jelenléte? Vagy elegendő intelligens robot-szondákat küldeni? Ha nincs egyéb politikai motiváltság, akkor a kérdést a megszerezhető új információk értéke és a gazdasági érdekek mérlegelése dönti el. Azonban meg kell állapítani, hogy az ember jelenléte semmiféle robot-technikával nem pótolható. Napjainkban egyelőre nem célpont a Hold, sem űrhajózási, mégkevésbé tudományos szempontból. Nem tudjuk, hogy legközelebb mikor lép ember a Holdra. És azt sem tudhatjuk, hogy mely nemzet zászlóját fogja kitűzni.
Gesztesi Albert

